Հարգելի ներկաներ, ձեր համբերությունը չչարաշահելու համար, այսքանով սահմանափակեմ կոնկրետ արված աշխատանքների թվարկումը. իրականում շարքը դեռ երկար կարելի է շարունակել: Նշեմ միայն, որ ինչ էլ արվել է, իմ և իմ ղեկավարած թիմի մտահոգությունը միակն է եղել` Էջմիածնին և էջմիածնեցուն ծառայելը: Երբ շփումներ ենք հաստատում որևէ քույր քաղաքի հետ, հիմքում, անշուշտ, հոգեհարազատության սկզբունքն է, սակայն, նաև մտածում ենք այնպես անել, որ այդ հարաբերությունը գործնական նշանակություն ունենան մեր քաղաքի համար, էջմիածնեցու համար: Եթե հանրապետության ճանաչված լրատվամիջոցներով մեր կատարած աշխատանքները ներկայացնելու հնարավորություն ունենք, մենք չենք սահմանափակվում սոսկ քաղաքապետարանի աշխատանքների ներկայացմամբ, աշխատում ենք լուսաբանել նաև Էջմիածնի հանրության, այստեղ գործող կազմակերպությունների, հիմնարկ-ձեռնարկությունների, կրթօջախների, մշակույթի օջախների առօրյան: Մեր բոլոր օղակների աշխատանքն ուղղված է նրան, որ էջմիածնեցին իրեն Էջմիածնում լավ զգա: Մեզ համար անչափ կարևոր է, որ էջմիածնեցին տեսնի, որ մենք չենք շեղվել«Մեր խոսքը մեր գործից չի տարբերվում» կարգախոսից: Այդ նշանաբանով եմ ես ինձ համար թիմ ընտրել: Ցավոք, եղել են առանձին գործընկերներ, որ չեն դիմացել աշխատանքային խիստ տեմպին, ներկայացվող խստապահանջության պայմաններում չեն կարողացել շարունակել աշխատանքը քաղաքապետարանում: Իսկ քաղաքապետարանի լավագույն աշխատակիցները, ովքեր լավագույնս են ծառայում մեր քաղաքին, խրախուսվել են: Խրախուսանքները եղել են և՛ դրամական, և՛ պատվոգրերի, շնորհակալագրերի տեսքով: Լավ աշխատողն առաջիկայում ևս խրախուսվելու է: